**Opre Roma Srbija: EDS mora da preuzme odgovornost za dosadašnje nelegalno poslovanje, postigne fer i održiv dogovor i momentalno priključi struju stanovnicima naselja 12. februar u Nišu**

EDS u svom odgovoru na protestno pismo stanovnika naselja 12. Februar odgovara da su „neprihvatljivi zahtevi Roma iz naselja da nelegalno dobiju struju“. Takođe, EDS i Grad u svojim saopštenjima navode da “ovo naselje ne ispunjava minimum uslova za priključivanje i da građani iz ovog naselja imaju nerealne zahteve”.

EDS ovakvim stavom i nesavesnim ponašanjem u potpunosti ignoriše državnu strategiju i prioritete za uključivanje Roma, selektivno primenjuje “legalnost i zakonitost” u svom poslovanju i demonstrira silu nad najranjivijima u društvu. Zašto se EDS ponaša kao država u državi?

Naime, država kroz svoju strategiju za uključivanje Roma prepoznaje značajnu razliku između uslova stanovanja Roma i opšte populacije. Prema državnoj strategiji za Rome, oko 67% Roma stanuje u kućama koje nisu priključene na kanalizaciju u odnosu na 37% opšte populacije, 11% nema struju u odnosu na 0,1% opšte populacije, 39% živi u lošijim stanovima i neuređenim naseljima naspram 10% domaćinstava iz opšte populacije. Pored toga, mnogi Romi su dovedeni u siromaštvo, sa niskim prihodima i nezaposlenošću, što stvara prepreke da samostalno unapređuju uslove u kojima stanuju, dok su troškovi stanovanja često toliko veliki da ugrožavaju zadovoljenje ostalih životnih potreba ili dovode do visokih dugovanja za struju, komunalije, grejanje I sl. To za posledicu ima segregaciju romskih naselja, njihovu neuređenost i slabu opremljenost infrastrukturom, nepostojanje odgovarajućih urbanističkih planova, neregulisan imovinsko-pravni status objekata i zemljišta, nekvalitetan stambeni fond, prisutnu pretnju prisilnog iseljavanja, neadekvatno postupanje uz kršenje ljudskih prava prilikom raseljavanja neformalnih romskih naselja i drugo.

Zašto onda EDS traži nemoguće uslove od stanovnika za priključenje struje mimo državne strategije i mera? Istovremeno, da li su stanovnici ovog naselja odgovorni za opštu institucionalnu neefikasnost u procesu legalizacije što sprečava dokaz o pravnoj svojini. Između ostalog, to je mnogo širi problem koji blokira više od 6000 domaćinstava u generalnoj populaciji Niša od kojih je vrlo mali broj od oko 1% vraćeno na mrežu uzrokovano istorijskim i sistemskim problemima neovlašćene potrošnje sa jedne strane, ali i protivzakonitog uslovljavanja od strane EDS-a oko zastarelih dugovanja.

Pored toga, od kada i za koga je puštanje struje nelegalno i neprihvatljivo? EDS je zajedno sa gradskom upravom kršio zakon i nelegalno poslovao u ovom konkretnom slučaju već nekoliko puta time što je struja puštena u sumnjivim okolnostima pred izbore. Naime, EDS je marta 2020. godine uoči izbora a u saradnji sa Gradom i Nacionalnim savetom romske nacionalne manjine priključila porodice na struju. Na tom internom sastanku EDS nije uključio stanare tog naselja, pored uslova za priključenje (50.000 dinara priključak) dogovoreno je i plaćanje starog duga za struju (2.000 dinara mesečno plus potrošnja). Sporazum između EPS-a i Nacionalnog saveta je potpisan na nelegalan način bez pristanka i potpisa stanara. Par meseci kasnije, nakon izbora 2020. godine, opet im se struja isključuje bez obrazloženja. Kada im se u tom periodu uključila struja, nije se postavljalo pitanje legalizacije, priključka, strujomera i prethodnog duga.

Da li to znači da EDS oprašta dugove, ne postavlja pitanje legalizacije kada su izbori? Kako je Elektrodistribucija smela da nelegalno i nezakonito priključi struju stanarima? Zašto EDS selektivno nekima isključuje a nekima uključuje struju pod istim sloganom “nelegalnosti i nezakonitosti? Da li EDS tim potezom učestvuje u predizbornim manipulacijama i time služi kao instrument za ucenu građana, pogotovu Roma? Mi se u potpunosti slažemo da se poštuje zakon i legalnost ali ne politizacijom i selektivnošću u sprovođenju.

**Zbog toga, ORS sa stanarima naselja 12. Februar zahteva od EDS da hitno preuzme odgovornost za dosadašnje nelegalno poslovanje, da postigne novi fer i održiv dogovor sa svim stanovnicima ovog naselja i relevantnim institucijama i da momentalno pusti struju.**